b"\n_START_ARTICLE_\nNocturne (sang)\n_START_SECTION_\nMelodi Grand Prix\n_START_PARAGRAPH_\nNRK spesialinviterte Rolf L\xc3\xb8vland til \xc3\xa5 levere inn en sang til Melodi Grand Prix 1995. Til slutt valgte L\xc3\xb8vland \xc3\xa5 sende inn \xc2\xabNocturne\xc2\xbb, en l\xc3\xa5t som var skrevet til det f\xc3\xb8rste albumet til Secret Garden. Det var dermed aldri meningen at sangen skulle v\xc3\xa6re med i Melodi Grand Prix. \xc2\xabDet var helt tilfeldig at produsenten for Melodi Grand Prix fikk h\xc3\xb8re l\xc3\xa5ten. Han mente 'Nocturne' var noe annerledes og nytt, og trodde den hadde et stort potensial i konkurransen. Til slutt lot jeg meg overbevise\xc2\xbb sa L\xc3\xb8vland til NRK i 2015. _NEWLINE_Sangen var nesten helt instrumental, med to korte vers p\xc3\xa5 til sammen 24 ord. Tross den utradisjonelle stilen vant \xc2\xabNocturne\xc2\xbb den norske finalen p\xc3\xa5 NRK Marienlyst l\xc3\xb8rdag 1. april 1995._NEWLINE_Utdypende artikkel: Melodi Grand Prix 1995\n_START_SECTION_\nEurovision Song Contest\n_START_PARAGRAPH_\nSkepsisen var til stede ogs\xc3\xa5 i forkant av den internasjonale finalen i Dublin 13. mai 1995, blant annet mente svenskene at \xc2\xabNocturne\xc2\xbb ikke var noen sang. Den fikk heller ingen poeng fra den svenske juryen, men vant likevel konkurransen med 148\xc2\xa0poeng. Dette var Norges andre seier i Eurovision Song Contest. _NEWLINE_Secret Garden best\xc3\xa5r av Rolf L\xc3\xb8vland og den irske musikeren Fionnuala Sherry. B\xc3\xa5de i den norske og internasjonale finalen var duoen forsterket med sangeren Gunnhild Tvinnereim, kjent fra Oslo Gospel Choir, fl\xc3\xb8ytespilleren Hans Fredrik Jacobsen og den svenske N\xc3\xb8kkelharpespilleren \xc3\x85sa Jinder med p\xc3\xa5 scenen.\n_START_SECTION_\nUtgivelser\n_START_PARAGRAPH_\n\xc2\xabNocturne\xc2\xbb ble utgitt p\xc3\xa5 singel og var ogs\xc3\xa5 p\xc3\xa5 albumet Songs from a Secret Garden, utgitt i 1995. Countryhumor-gruppen Dusty Cowshit ga ut en humoristisk versjon av sangen i 1996.\n_START_SECTION_\nShrek-versjon (2001)\n_START_PARAGRAPH_\nMelodien til \xc2\xabNocturne\xc2\xbb har trolig ogs\xc3\xa5 v\xc3\xa6rt inspirasjonskilde til sangen \xc2\xabFairytale\xc2\xbb. Denne sangen var en del av lydsporet til den f\xc3\xb8rste Shrek-filmen i 2001, der Harry Gregson-Williams og John Powell var oppf\xc3\xb8rt som l\xc3\xa5tskrivere. Sangen var ogs\xc3\xa5 med p\xc3\xa5 albumet Shrek: Original Motion Picture Score, utgitt 4. desember 2001.\n_START_SECTION_\nSenere versjon\n_START_PARAGRAPH_\nSecret Garden gav ut en ny versjon med ny tekst p\xc3\xa5 albumet Inside I'm Singing i 2007, med Anne Takle p\xc3\xa5 vokal."